শচীনকে চরম ‘অপমান’! ফের বিতর্কে পাক ক্রিকেটার

ওয়েব ডেস্ক : এশিয়া কাপে স্টেনগান সেলিব্রেশন দেখিয়ে বিতর্কে জড়িয়েছিলেন পাকিস্তানের ক্রিকেটার সাহিবজাদা ফারহান (Sahibzada Farhan)। বুমরাকেও কটাক্ষ করতে দেখা গিয়েছিল তাঁকে। তবে এবার ক্রিকেটের ‘ভগবান’ শচীন তেন্ডুলকরকেও (Sachin Tendulkar) ‘অপমান’ করতে ছাড়লেন না তিনি। নিজেদের দেশের ক্রিকেটারদের সেরা প্রমাণ করতে গিয়ে শচীনকেও ‘অপমান’ করে বসলেন তিনি। তাঁর এমন আচরণে ক্ষুব্ধ ক্রিকেট ভক্তরাও।

এশিয়া কাপে পাকিস্তানের বেশ কিছু ক্রিকেটারকে ‘ভারতবিদ্বেষী’ আচরণ করতে দেখা গিয়েছে। সাহিবজাদা ফারহানকেও দেখা গিয়েছিল ‘বন্দুক সেলিব্রেশন’ করতে। তা নিয়ে বিতর্কে জড়িয়েছিলেন তিনি। পাকিস্তানের পাখতুন গোষ্ঠী এভাবেই সেলিব্রেশন করে বলেই সেই সময় জানিয়েছিলেন তিনি। তার পরে আবার তাঁকে নিয়ে জোর বিতর্ক শুরু হল।

আরও খবর : নববর্ষে নতুন সারপ্রাইজ দিতে চলেছেন কোহলি!

বর্তমানে বাংলাদেশ প্রিমিয়ার লিগে খেলতে গিয়েছেন সাহিবজাদা। সেখানে তাঁকে ক্রিকেটারের মধ্যে ‘সেরা’ কে? তা বেছে নিতে বলা হয়েছিল। তিনি বেছে নিয়েছেন পাকিস্তানেরই অন্যতম আহমেদ শেহজাদকেই (Ahmed Shehzad)। তবে তিনি বীরেন্দ্র শেহওয়াগ, রোহিত শর্মার থেকে তাঁকে এগিয়ে রেখেছেন। তবে এতে কোনও রকম বিতর্ক ছিল না। তবে যখন ক্রিকেটের ‘ভগবান’ শচীনের নাম বলা হয়, তখনও তিনি বেছে নেন আহমেদকেই।

তিনি জানিয়েছেন, আহমেদ তাঁর প্রিয় ক্রিকেটার। তেব শচীনের স্কিল তুলনায় ভালো। আর এ নিয়েই বিতর্ক শুরু হয়েছে। কারণ, শচীনের যেখানে একাধিক রেকর্ড রয়েছে, সেখানে আহমেদ শেহজাদকে কেন বেছে নিলেন সাহিবজাদা? অনেকেই তা বুঝে উঠতে পারছেন না। বলে রাখা দরকার, আহমেদ শেহজাদ পাকিস্তানের হয়ে মাত্র ৮১টি ওয়ানডে ও ৭৯টি টি-টোয়েন্টি খেলেছেন। আর শচীনকে এমনভাবে ‘অপমান’ করায় ক্ষুব্ধ ভারতের ক্রিকেট ভক্তরা। পাশাপাশি অনেক পাকিস্তানিরাও প্রশ্ন তুলেছেন, আহমেদকে কীভাবে সইদ আনোয়াররের থেকে এগিয়ে রাখলেন সাহিবজাদা।